4.  การวิจัยและพัฒนา

บริษัทได้จัดตั้งบริษัทย่อยขึ้นเพื่อรองรับงานวิจัยและพัฒนาของเครือฯ คือบริษัทสยามวิจัยและพัฒนา
จำกัด ตั้งขึ้นเมื่อวันที่ 1 กรกฎาคม 2540 เป็นการแปรสภาพ และรับโอนสิทธิประโยชน์การลงทุน
จากศูนย์วิจัยและพัฒนา (กรุงเทพฯ) ของบริษัทปูนซิเมนต์ไทย จำกัด (มหาชน)
ซึ่งได้รับการส่งเสริมการลงทุนจากคณะกรรมการส่งเสริมการลงทุน เมื่อวันที่ 4 มกราคม 2534
โดยได้รับการจดทะเบียนเป็นบริษัทที่ดำเนินงานด้านวิจัยจากกระทรวงการคลังเมื่อวันที่ 4 กรกฎาคม
2540

ภารกิจหลัก ของบริษัทสยามวิจัยและพัฒนา จำกัด ได้แก่

1.  สร้างผลิตภัณฑ์ใหม่ที่ประยุกต์ได้ในเชิงพาณิชย์

2.  ปรับปรุงกระบวนการผลิตเพื่อให้ได้มาซึ่งคุณภาพผลิตภัณฑ์ที่ดียิ่งขึ้น

3.  ลดต้นทุนการผลิต โดยการสรรหาแหล่งวัตถุดิบทดแทน

4.  ค้นหาวิธีการใช้ประโยชน์จากกากอุตสาหกรรม

5.  ให้บริการด้านเทคนิคแก่หน่วยธุรกิจ

งานที่มุ่งเน้นคือวิจัยและพัฒนาเกี่ยวกับผลิตภัณฑ์ปูนซีเมนต์ ทั้งปูนซีเมนต์ปอร์ตแลนด์ ปูนสำเร็จรูป
และปูนซีเมนต์พิเศษชนิดต่างๆ โดยทำการพัฒนาผลิตภัณฑ์ใหม่ ลดต้นทุนการผลิต
ปรับปรุงกระบวนการผลิต ลดมลภาวะในการผลิต นำวัตถุดิบใหม่มาใช้
และปรับปรุงคุณสมบัติผลิตภัณฑ์เดิมให้ ดีขึ้น นอกจากนี้ ยังมีงานวิจัยและพัฒนาผลิตภัณฑ์คอนกรีต
โดยเฉพาะด้าน High Performance Concrete, Durability of Concrete, Super
High Early Strength Concrete และการใช้สารผสมเพิ่มต่าง ๆ

นอกเหนือจากงานวิจัยและพัฒนาแล้ว บริษัทสยามวิจัยและพัฒนา จำกัด มีห้องปฏิบัติการด้านวิเคราะห์
ทดสอบ ทั้งด้านเคมี ฟิสิกส์ และทดสอบผลิตภัณฑ์ เพื่อรองรับงานบริการวิเคราะห์ทดสอบ
โดยที่ห้องปฏิบัติการทดสอบผลิตภัณฑ์ได้รับการรับรองตามมาตรฐานสากล มอ. 17025 (ISO/IEC
17025) จากสำนักงานมาตรฐานผลิตภัณฑ์อุตสาหกรรม
ในเรื่องการวิเคราะห์ทดสอบเกี่ยวกับปอร์ตแลนด์ซีเมนต์ทุกชนิด และวัตถุดิบชนิดต่าง ๆ
ที่ใช้ในงานคอนกรีต รวมทั้งการทดสอบที่บ่งชี้ถึงคุณสมบัติด้านความคงทนถาวรของคอนกรีต

นอกจากนี้
ในแต่ละธุรกิจเองก็ได้มีการดำเนินการเกี่ยวกับการวิจัยและพัฒนาขึ้นเพื่อผลิตสินค้าและบริการที่มีคุณภาพ
ตรงตามความต้องการของลูกค้าให้มากที่สุด ดังนี้

ธุรกิจเคมีภัณฑ์ งานวิจัยและพัฒนาของบริษัทมุ่งเน้นใน 3 วัตถุประสงค์หลัก ได้แก่
การลดต้นทุนการผลิต การปรับปรุงพัฒนาผลิตภัณฑ์ให้มีคุณค่าสูงขึ้น
และการเพิ่มประสิทธิภาพของกระบวนการผลิตและกระบวนการสนับสนุน
โดยมีทั้งงานวิจัยและพัฒนาระยะสั้น (6 เดือน) และระยะยาว (3 ปี) ดังนี้

1.  การลดต้นทุนการผลิต

บริษัทได้มีการวิจัยและพัฒนาการผลิตวัตถุดิบหลักเพื่อลดต้นทุนการผลิต
อันจะเป็นผลให้บริษัทสามารถแข่งขันในตลาดทั้งในประเทศและต่างประเทศได้ดียิ่งขึ้น นอกจากนี้
การปรับปรุงเปลี่ยนแปลงวัตถุดิบบางชนิดทำให้บริษัทสามารถผลิตสินค้าที่มีคุณลักษณะและคุณภาพที่ดีแตกต่างไปจากคู่แข่งขันอื่นอีกด้วย

2.  การปรับปรุงพัฒนาผลิตภัณฑ์ให้มีคุณค่าสูงขึ้น

  บริษัทได้จัดให้มีหน่วยงานพัฒนาผลิตภัณฑ์
  เพื่อปรับปรุงคุณภาพสินค้าให้ทันกับความต้องการของลูกค้าที่มีการเปลี่ยนแปลงไป
  และพัฒนาสินค้าใหม่ออกสู่ตลาดทั้งภายในและภายนอกประเทศอย่างต่อเนื่อง นอกจากนี้
  บริษัทได้มีการพัฒนากลยุทธ์การตลาดเพื่อก้าวเข้าแข่งขันในตลาดสินค้าอุตสาหกรรมที่จะสามารถนำรายได้เข้าสู่บริษัทได้มากขึ้น
  ตัวอย่างเช่น การพัฒนาเม็ดพลาสติกสำหรับอุตสาหกรรมชิ้นส่วนรถยนต์ เครื่องใช้ไฟฟ้า
  บรรจุภัณฑ์หลากหลายรูปแบบ ท่อน้ำ และถังเก็บน้ำ เป็นต้น

3.  การเพิ่มประสิทธิภาพของกระบวนการผลิตและกระบวนการสนับสนุน

  บริษัทมีนโยบายที่จะปรับปรุงกระบวนการผลิตอย่างต่อเนื่องเพื่อที่จะทำให้การผลิตมีความปลอดภัย
  มีความเชื่อถือได้และมีประสิทธิภาพสูงสุด มีการขยายกำลังผลิตด้วยสินทรัพย์ที่มีอยู่แล้ว
  และมีการปรับปรุงกระบวนการผลิตเพื่อลดต้นทุน
  ตลอดจนมีการเปลี่ยนแปลงกระบวนการผลิตเพื่อให้ผลิตภัณฑ์ใหม่ที่มีคุณค่าและราคาสูงขึ้น นอกจากนี้
  บริษัทยังได้มีการนำเทคโนโลยีสารสนเทศ (Information Technology)
  มาพัฒนาและประยุกต์ใช้ เพื่อให้กระบวนการต่างๆ
  ตลอดสายธุรกิจเป็นไปด้วยความถูกต้องรวดเร็ว และมีประสิทธิภาพสูงสุดด้วยต้นทุนต่ำสุด

ธุรกิจกระดาษ ได้จัดตั้งศูนย์พัฒนาผลิตภัณฑ์และวิศวกรรม สังกัดบริษัทเยื่อกระดาษสยาม จำกัด
(มหาชน) ขึ้น โดยได้รับการจดทะเบียนเป็นหน่วยงานที่รับทำการวิจัยและพัฒนาเทคโนโลยี
ตามประกาศกระทรวงการคลังเกี่ยวกับภาษีเงินได้ (ฉบับที่ 4)
เพื่อดำเนินการวิจัยและพัฒนาผลิตภัณฑ์ในธุรกิจกระดาษของเครือซิเมนต์ไทย
ให้มีคุณภาพดีตรงตามความต้องการของลูกค้าและเพื่อสนับสนุนในการปรับปรุงกระบวนการผลิต
เพื่อลดต้นทุนการผลิตให้สามารถแข่งขันได้ในตลาดทั้งในประเทศและต่างประเทศ
อีกทั้งดำเนินการวิจัยและพัฒนาด้านวัตถุดิบและกรรมวิธีการผลิตสำหรับผลิตภัณฑ์ใหม่
เพื่อสร้างความได้เปรียบในการแข่งขันของกิจการและลดการพึ่งพาเทคโนโลยีจากต่างประเทศ

ทั้งนี้ เพื่อเป็นการเสริมสร้างความเข้มแข็งของธุรกิจในระยะยาว
ศูนย์พัฒนาผลิตภัณฑ์และเทคโนโลยีจึงได้จัดตั้งงานข้อมูลและฝึกอบรมทางเทคโนโลยีเพื่อบริหารองค์ความรู้
(Knowledge Management) ในองค์กร ทำให้เกิดการกระจาย แบ่งปันข้อมูล
และสร้างองค์ความรู้อย่างรวดเร็วทันกับการเปลี่ยนแปลงของตลาด
และจัดให้มีการฝึกอบรมหลักสูตรทางเทคโนโลยีเฉพาะในด้านเยื่อและกระดาษ
เพื่อเพิ่มศักยภาพให้แก่บุคลากรในองค์กร และสนับสนุนให้เกิดแนวคิดในการสร้างนวัตกรรม
(Innovation) ขององค์กรในอนาคต

ธุรกิจซิเมนต์ มีการวิจัยและพัฒนาผลิตภัณฑ์ปูนซีเมนต์ประเภทต่างๆ อย่างต่อเนื่อง
โดยเน้นที่คุณสมบัติการใช้งานที่หลากหลายและคุณภาพที่ได้มาตรฐานระดับสากล
เพื่อตอบสนองความต้องการของลูกค้าแต่ละกลุ่มโดยเฉพาะและเสริมสร้างความเป็นผู้นำด้านเทคโนโลยี
โดยในช่วงที่ผ่านมา บริษัทฯ
ได้เน้นแผนงานด้านการวิจัยและพัฒนาผลิตภัณฑ์รวมถึงแผนกลยุทธ์ทางการตลาดในการวางตลาดสินค้าปูนซีเมนต์ซึ่งเป็นนวัตกรรมใหม่ล่าสุด
ได้แก่ ปูนซีเมนต์ตราช้างสำหรับงานหล่อ ปูนซีเมนต์ตราช้างทนน้ำเค็มและดินเค็ม
ปูนฉาบขาวสำเร็จรูปตราเสือคู่ ปูนฉาบละเอียดขาวสำเร็จรูปตราเสือคู่
ปูนฉาบแต่งผิวบางขาวสำเร็จรูปตราเสือคู่ รวมไปถึงการวิจัยและพัฒนาคอนกรีตผสมเสร็จ ตราซีแพค
ให้มีคุณสมบัติพิเศษเหมาะสำหรับงานก่อสร้างเฉพาะอย่าง เช่น คอนกรีตผสมเสร็จซีแพคสูตรกันซึม
(CPAC Waterproof Concrete) สำหรับงานเทพื้นสระว่ายน้ำ
คอนกรีตผสมเสร็จซีแพคสูตรห้องเย็น (CPAC Freezing Room Concrete)
สำหรับงานเทพื้นโรงงานอาหารแช่แข็ง เป็นต้น

ธุรกิจผลิตภัณฑ์ก่อสร้าง งานวิจัยและพัฒนามีส่วนสำคัญในการพัฒนาสินค้าใหม่
การเพิ่มคุณภาพสินค้าให้สูงกว่ามาตรฐานตลาด และยังเป็นการช่วยลดต้นทุนการผลิตในระยะยาว
ธุรกิจได้มีหน่วยงานเฉพาะในการดำเนินการเพื่อควบคุม ติดตาม รวมทั้งปรับปรุงกระบวนการ
และคุณภาพสินค้าให้สอดคล้องกับความต้องการของลูกค้าเสมอ ทั้งนี้
เพื่อรักษาขีดความสามารถในการแข่งขัน
โดยมีการลงทุนในการวิจัยทั้งในส่วนการปรับปรุงเทคโนโลยี
ผนวกกับการนำความรู้และประสบการณ์จากการผลิตมาปรับปรุงการดำเนินงานให้มีประสิทธิภาพเพิ่มมากขึ้น
ในปี 2548 ได้มีการออกสินค้าใหม่ซึ่งเป็นนวัตกรรมใหม่สู่ตลาด ได้แก่
กระเบื้องเซรามิกรุ่นพิมายที่มีลวดลายในเนื้อกระเบื้องเป็นชั้นๆ เหมือนหินธรรมชาติ

ธุรกิจฯ ยังได้ใช้กระบวนการ Strategic Product Innovation ของ Decision Process
International แห่งสหรัฐอเมริกาในการสร้างสรรค์นวัตกรรม
โดยจัดสัมมนาเชิงปฏิบัติการให้กับพนักงานที่เกี่ยวข้อง
เพื่อปรับปรุงวิธีการพัฒนาผลิตภัณฑ์ใหม่ให้สอดคล้องกับกระบวนการ Strategic Product
Innovation ส่งผลให้ธุรกิจฯ สามารถสร้างนวัตกรรมด้านสินค้าและบริการที่สำคัญ ได้แก่

-   ผลิตและจำหน่ายก๊อกน้ำพอร์ซเลนแบบอัตโนมัติ (Porcelain Sensor Faucet)
    ที่ทำจากเนื้อ เซรามิกแท้ได้เป็นรายแรกของโลก

-   จัดตั้ง Cementhai Roofing Center ศูนย์หลังคาครบวงจรแห่งแรกขึ้นในประเทศไทย

ธุรกิจจัดจำหน่าย มีหน่วยงานพัฒนาธุรกิจและโครงการนำร่อง (Pilot Project) โดยนำความรู้ ข้อมูลด้านการตลาด และความต้องการของลูกค้ามาพัฒนากระบวนการให้บริการลูกค้าและการพัฒนาหาสินค้าใหม่ๆ ทั้งในเครือฯ และนอกเครือฯ เช่น กระบวนการในการจัดส่งสินค้า การจัดเรียงสินค้า การแสดงสินค้า ตลอดจนปรับปรุงบริการหลังการขาย เป็นต้น ทั้งนี้ เพื่อช่วยให้คู่ค้ามีความสามารถในการขายสินค้าได้มากขึ้น และให้ลูกค้ามีความต้องการที่จะซื้อสินค้ามากขึ้น

บริษัทได้ขยายขอบเขตในการเก็บข้อมูลรายจ่ายเกี่ยวกับการวิจัยและพัฒนา
โดยเพิ่มข้อมูลรายจ่ายลงทุนที่เกี่ยวข้องกับการวิจัยและพัฒนา ซึ่งจากการเปลี่ยนแปลงนี้
บริษัทได้ปรับปรุงข้อมูลย้อนหลังสำหรับปี 2546 และปี 2547
เพื่อให้สามารถเปรียบเทียบกันได้กับข้อมูลปี 2548

ในระยะ 3 ปี ที่ผ่านมาเครือฯ มีรายจ่ายเกี่ยวกับการวิจัยและพัฒนา ดังนี้

+---------------------------+-------------+-------------+-------------+
| ปี พ.ศ.                    | 2546        | 2547        | 2548        |
+---------------------------+-------------+-------------+-------------+
| จำนวนเงิน (ล้านบาท)         | 340         | 361         | 486         |
+---------------------------+-------------+-------------+-------------+